b"\n_START_ARTICLE_\nKorzika\n_START_SECTION_\nGeografija\n_START_PARAGRAPH_\nKorzika le\xc5\xbei med 43\xc2\xb001' in 41\xc2\xb022' severne geografske \xc5\xa1irine ter 9\xc2\xb034' in 8\xc2\xb033' vzhodne geografske dol\xc5\xbeine. Od severa (Cap Corse) do juga (Capo Pertusato) meri otok 183\xc2\xa0km, od vzhoda (Alistro) do zahoda (Capo Rosso) pa 83\xc2\xa0km._NEWLINE_Povr\xc5\xa1ina zna\xc5\xa1a 8682 km\xc2\xb2. Ocenjena dol\xc5\xbeina obale je 1000\xc2\xa0km, od \xc4\x8desar je pribli\xc5\xbeno tretjina pe\xc5\xa1\xc4\x8dene, preostanek pa skalnate._NEWLINE_S severa jo obliva Ligursko morje, z vzhoda Tirensko. Na jugu jo 12\xc2\xa0km \xc5\xa1irok Bonifacijev preliv lo\xc4\x8duje od Sardinije. Od celinske Francije (Nica) je oddaljen 180\xc2\xa0km, od Italije (Livorno) pa 83\xc2\xa0km._NEWLINE_Ve\xc4\x8dja mesta so Ajaccio, Bastia, Corte in Sartene._NEWLINE_Povr\xc5\xa1je je prete\xc5\xbeno gorato, 86\xc2\xa0% otoka predstavlja gorat svet, 14\xc2\xa0% pa priobalne ravnice. Najvi\xc5\xa1ji vrh je 2710 m visok Monte Cinto, na otoku je prek 70 vrhov, vi\xc5\xa1jih od 2000 m. Povpre\xc4\x8dna vi\xc5\xa1ina otoka je 568 m (za primerjavo: Sardinija 344 m, Sicilija 441 m)._NEWLINE_Korzika je nastala v terciarju, enako kot Alpe. Pribli\xc5\xbeno dve tretjini otoka prekrivajo granitne kamenine, preostanek pa sedimentni skrilavec._NEWLINE_Stalno naseljenih prebivalcev je okoli 250.000. Od Bastie na vzhodni do Ajaccia na zahodni obali otok pre\xc4\x8dka tudi transkorzi\xc5\xa1ka \xc5\xbeeleznica._NEWLINE_Na zahodnem delu otoka je narodni park (PNRC, Parc Naturel R\xc3\xa9gional de Corse) s \xc5\xa1tevilnimi redkimi rastlinskimi in \xc5\xbeivalskimi vrstami. Ustanovljen je bil leta 1972 in obsega zaliv Porto, naravni rezervat Scandola, ki je na Unescovem seznamu svetovne dedi\xc5\xa1\xc4\x8dine, ter nekaj oto\xc5\xa1kega visokogorja._NEWLINE_Ena od zna\xc4\x8dilnih rastlin na Korziki je sivka.\n_START_SECTION_\nUprava\n_START_PARAGRAPH_\nZa glavno mesto Korzike velja mesto Ajaccio. Otok je razdeljen na dve obmo\xc4\x8dji: Corse-du-Sud in Haute-Corse. Nastala sta 15. septembra 1975, ko se je enotna regija razdru\xc5\xbeila na dva dela. Leta 1991 je otok postal avtonomna regija z lastnim parlamentom in vlado._NEWLINE_Do sedaj so vsi poskusi, da bi Korzika postala samostojna, padli v vodo, saj jim francoska dr\xc5\xbeava ne pusti samostojnosti."